חוק קאיה בכלל לא עבר. המשלוחים החיים התגברו. הסמכויות של המשרד להגנת הסביבה עדיין תקועות במשרד החקלאות. לאור הפוסט הוויראלי בו רה"מ בנימין נתניהו פרגן לפעילותו למען זכויות בעלי החיים, בדקנו - מה נעשה למענם בפועל?
לאחרונה תועד תושב בת ים כשהוא מתעלל בכלבו. התיעוד החריד המוני אזרחים, וגם אותי.אפילו ראש הממשלה בנימין נתניהו הפגין זעזוע. בפוסט ויראלי כתב רה"מ בין היתר: "אני רואה בחומרה רבה התעללות בחסרי ישע – בני אדם ובעלי חיים כאחד. לכן… פנינו ליו״ר הקואליציה מיקי זוהר כדי לקבוע רף סף ענישה מינימלי כדי למצות את הדין עם המתעללים… בשנה האחרונה קידמנו את תיקון פקודת חוק הכלבת (חוק קאיה), במטרה לאפשר הסגר ביתי לאחר נשיכה.. אסרנו מכירת פרוות לצורכי אופנה… על הפרק עוד נושאים רבים לטיפול כמו הפסקת המשלוחים החיים, איסור מלכודות דבק, רפורמת לולי מעוף, הוצאת המכמורות מהים למניעת נזק אקולוגי ועוד. נמשיך לעבוד ולהביא הישגים רבים גם בתחום זה". הפוסט של נתניהו זכה לחמישים אלף לייקים, וכמעט גם ללייק שלי. אבל אז עצרתי לרגע וחשבתי. איך יכול להיות שכמעט כל מה שנתניהו כותב – זה בלשון עתיד, אם הוא משמש כרה"מ כבר 15 שנה?! נתניהו בעצמו אמר ב-2015: "כשאני רוצה משהו אני משיג אותו". הוא ציין זאת לגבי מתווה הגז – ואכן השיג אותו במהירות שיא, נגד עמדות רגולטורים, אנשי מקצוע ומי לא.יודעים מה עוד קרה ב-2015? קאיה נשכה את נתניהו. כתוצאה, נתניהו הכריז בן לילה על חוק קאיה והחל לקדמו. אלא שבניגוד למתווה הגז, חוק קאיה – אף שנתניהו התגאה בו בפוסט – לא עבר… עד היום. 2020. הכלבים נובחים והשיירה עוברת (סליחה).שוחחתי עם עמותות הפעילות בתחום, וגיליתי שלא מדובר רק בחוק קאיה:◽ עצירת המשלוחים החיים: יש דיבורים על זה לכל אורך הקדנציות של נתניהו. הצעת חוק של ח״כ מיקי זוהר להפסקה הדרגתית של משלוחי בעלי החיים מעבר לים אפילו אושרה בטרומית בנובמבר 2018. ואז? החוק נתקע. על שולחן היום שוכבות שש הצעות כאלו. כולן תקועות. נתניהו? כותב שהם עובדים על זה. אגב, אפשר לעצור את המשלוחים החיים גם בלי הכנסת – בהחלטת ממשלה, או בביטול הפטור ממכס על העגלים. אבל נתניהו מעדיף לפרגן לעצמו במקום לעשות. התוצאה: בשנים האחרונות נשברו שיאים מטורפים בהיקף המשלוחים ובסבל בעלי החיים.  ◽ לולי התרנגולים: חרף מגמה עולמית להפסקת השימוש בכלובים, כמעט כל התרנגולות בתעשיית הביצים בארץ כלואות בלולי כלובים ישנים משנות החמישים והשישים. ואם זה לא מספיק, לאחרונה משרד החקלאות אישר הקמה והפעלה של לול כלובים בתת-תנאים לתרנגולים גם בתעשיית הבשר. לא רק שממשל נתניהו לא מסייע במקרה הזה לבע"ח, אלא הוא אף רושם נסיגה לאחור.◽ כפי שנתניהו בעצמו כותב, גם שאר ההבטחות – עדיין לא קויימו. הדבר היחיד שהוא כתב בלשון עבר  – "אסרנו מכירת פרוות לצורכי אופנה" – נמצא בכלל בשלב טיוטת תקנות, וגם הוחרגו מהאיסור שימוש דתי ומחקרי בפרוות. למרות זאת, זה בהחלט צעד נהדר. חד משמעית. אבל זה עדיין לא צעד – כי זה לא קרה. מה גם שלכל אורך העשור האחרון עלו הצעות דומות, אולם ממשל נתניהו טרפד את כולן (מוזמנים לקרוא את התחקיר של טל מיכאל ושלנו שחשף כיצד הלוביסטים והכסף הגדול הפילו את הצעות החוק למען בעלי החיים). ◽ ואולי הכי חמור, במקום לנסות (ולהיכשל) בהנחת פלסטרים, נתניהו יכול לעשות ניתוח אחד – שינוי מקרו – שהיה מונע המון סבל. על מה אני מדבר? משרד רה"מ מסרב בעיקשות להעביר את האחריות על חוק צער בעלי חיים ממשרד החקלאות ← אל המשרד להגנת הסביבה.  היום התליין (משרד החקלאות) אחראי על זכויות הנידונים למוות (בעלי החיים). זאת חרף סתירה מובנית בין הצורך לדאוג לחקלאים לבין דאגה לזכויות בעלי החיים. התוצאה? העדפת האינטרס החקלאי ואכיפה עלובה נגד הפוגעים בחיות. אך נתניהו מסרב לשנות את המצב (הנה תחקיר רחב שלי בנושא).*לא רק נתניהו אשם. ברור. שר החקלאות כיום הוא אלון שוסטר מכחול לבן, לוביסט של החקלאים. במשמרת שלו העניינים מתדרדרים. ועדיין, האחריות היא של רה"מ שיודע להשיג משהו אם הוא באמת רוצה. זמן, לא היה חסר – 15 שנה בשלטון. אז כיצד זה שהדברים האלו לא קודמו עד כה? נתניהו ומשרד רה"מ סירבו להגיב לכתבה. 